Дадатак 15

**АСАБЛІВАСЦІ АРГАНІЗАЦЫІ АДУКАЦЫЙНАГА**

**ПРАЦЭСУ ПРЫ ВЫВУЧЭННІ ВУЧЭБНАГА ПРАДМЕТА «ВЫЯЎЛЕНЧАЕ МАСТАЦТВА»**

**1. Вучэбныя праграмы**

У 2025/2026 навучальным годзе пры вывучэнні вучэбнага прадмета «Выяўленчае мастацтва. I–IV класы» выкарыстоўваецца вучэбная праграма, зацверджаная Міністэрствам адукацыі Рэспублікі Беларусь у 2025 годзе.

Вучэбная праграма размешчана на нацыянальным адукацыйным партале: *<https://adu.by>/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html)*.*

**2. Вучэбныя выданні**

Вучэбныя дапаможнікі па вучэбным прадмеце «Выяўленчае мастацтва» выдаюцца на вучэбны кабінет для работы ў класе (клас-камплект). Пры складанні раскладу вучэбных заняткаў неабходна ўлічваць магчымасць выкарыстання вучэбных дапаможнікаў па гэтым вучэбным прадмеце.

Электронныя версіі вучэбных дапаможнікаў па вучэбным прадмеце «Выяўленчае мастацтва», якія будуць выкарыстоўвацца ў 2025/2026 навучальным годзе, размешчаны на нацыянальным адукацыйным партале: [*http://e-padruchnik.adu.by*](http://e-padruchnik.adu.by/).

Поўная інфармацыя аб вучэбна-метадычным забеспячэнні адукацыйнага працэсу па вучэбным прадмеце «Выяўленчае мастацтва» ў 2025/2026 навучальным годзе размешчана на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html).

**3. Асаблівасці арганізацыі адукацыйнага працэсу**

**Звяртаем увагу**, што пры арганізацыі адукацыйнага працэсу настаўнік абавязаны кіравацца патрабаваннямі вучэбнай праграмы па вучэбным прадмеце, на аснове якой ён распрацоўвае каляндарна-тэматычнае і паўрочнае планаванне з улікам рэальных умоў навучання і выхавання ў канкрэтным класе. Вучэбна-метадычнае забеспячэнне вучэбнага прадмета, якое выкарыстоўваецца настаўнікам, павінна быць накіравана на дасягненне адукацыйных вынікаў, зафіксаваных у вучэбнай праграме па вучэбным прадмеце. Не дапускаецца прад’яўленне да вучняў патрабаванняў, якія не прадугледжаны вучэбнай праграмай.

**Рэалізацыя выхаваўчага патэнцыялу вучэбнага прадмета**

**Звяртаем увагу,** што Дырэктывай Прэзідэнта Рэспублікі Беларусь ад 09.04.2025 № 12 «Аб рэалізацыі асноў ідэалогіі беларускай дзяржавы» зацверджаны асновы ідэалогіі беларускай дзяржавы. Адукацыя вызначана адной з прыярытэтных сфер, у якіх ідэалагічная работа знаходзіцца пад асаблівым кантролем дзяржавы.

Рэалізацыя ў адукацыйным працэсе выхаваўчага патэнцыялу вучэбнага прадмета «Выяўленчае мастацтва» будзе садзейнічаць вырашэнню асноўных задач ідэалагічнай работы, сярод якіх – прапаганда дасягненняў Рэспублікі Беларусь, выхаванне патрыятызму, павышэнне асабістай культуры і сацыяльнай адказнасці, выхаванне маральна-псіхалагічных якасцей, якія матывуюць на вырашэнне задач паспяховага развіцця краіны.

Асаблівае значэнне для рэалізацыі выхаваўчага патэнцыялу вучэбнага прадмета маюць тэмы вучэбных заняткаў аб Вялікай Айчыннай вайне ў IV класе: «У гасцях у ветэрана Вялікай Айчыннай вайны», «Адкрыццё помніка», «Вечны агонь», «Салют». Пры вывучэнні гэтых тэм рэкамендуецца абмеркаваць пытанні, звязаныя з генацыдам беларускага народа ў гады Вялікай Айчыннай вайны і пасляваенны перыяд.

Пры арганізацыі адукацыйнага працэсу неабходна кіравацца інструктыўна-метадычным пісьмом Міністэрства адукацыі Рэспублікі Беларусь «Аб вывучэнні ва ўстановах агульнай сярэдняй адукацыі матэрыялаў аб генацыдзе беларускага народа ў гады Вялікай Айчыннай вайны» *(*[*https://adu.by*](https://adu.by)*/* [*Галоўная / Інфармацыя для педагогаў / Расследаванне крымінальнай справы аб генацыдзе беларускага народа*](https://adu.by/ru/pedagogam/rassledovanie-ugolovnogo-dela-o-genotside.html)*).*

Улічваючы вялікі выхаваўчы патэнцыял экскурсій, значную колькасць экскурсійных аб’ектаў і турыстычных маршрутаў мясцовага значэння, рэкамендуецца працягнуць выкарыстанне гэтай формы работы зыходзячы з прынцыпу тэрытарыяльнай даступнасці. З гэтай мэтай распрацаваны пералік экскурсійных аб’ектаў і турыстычных маршрутаў, рэкамендуемых для наведвання вучнямі ў межах правядзення вучэбных і факультатыўных заняткаў, пазакласных мерапрыемстваў з улікам зместу вучэбных праграм па вучэбных прадметах.

Эфектыўнай формай арганізацыі адукацыйнага працэсу з’яўляецца ўрок у музеі. Урокі могуць праводзіцца на базе музейных экспазіцый з экскурсійным суправаджэннем супрацоўнікаў музеяў. У адпаведнасці са зместам дзеючых музейных экспазіцый распрацаваны пералік тэм для правядзення вучэбных заняткаў у форме экскурсій.

Названыя вышэй пералікі размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Метадычныя рэкамендацыі, указаннні*](https://adu.by/ru/homeru/obrazovatelnyj-protsess/obshchee-srednee-obrazovanie/metodicheskie-rekomendatsii-ukazaniya.html)*.*

**Фарміраванне функцыянальнай адукаванасці** ў вучняў сродкамі вучэбнага прадмета прадугледжвае мэтанакіраванае развіццё ўніверсальных кампетэнцый (універсальных вучэбных дзеянняў), неабходных для эфектыўнага прымянення і набыцця ведаў, уменняў і навыкаў у розных сферах жыццядзейнасці.

Ключавая роля ў фарміраванні функцыянальнай адукаванасці належыць дыдактычным заданням, у аснову якіх пакладзены вучэбныя сітуацыі практыка-арыентаванага характару, якія не змяшчаюць гатовых узораў і алгарытмаў рашэння. Для іх паспяховага выканання патрабуецца інтэграцыя міжпрадметных ведаў і ўменняў, а таксама авалоданне ўніверсальнымі вучэбнымі дзеяннямі, якія ўключаюць навыкі пошуку, апрацоўкі, інтэрпрэтацыі і ацэнкі інфармацыі. З гэтай мэтай у адукацыйны працэс мэтазгодна ўключаць заданні, накіраваныя на фарміраванне наступных уменняў: здабываць і выкарыстоўваць для розных мэт інфармацыю з вучэбнага дапаможніка, твораў мастацтва, вербальнага апісання і іншае; вызначаць агульныя і адметныя характарыстыкі аб’ектаў або з’яў, якія вывучаюцца; фармуляваць гіпотэзы на аснове ўстанаўлення аналогій паміж малавывучанымі і добра вядомымі аб’ектамі; прымяняць прыёмы мадэлявання для вырашэння пазнавальных задач; фармуляваць аргументаваныя высновы на аснове ўжо гатовых эмпірычных даных; знаходзіць аптымальныя шляхі вырашэння праблемных сітуацый, якія ўзнікаюць у рэальным жыцці і іншыя. Прыклады падобных заданняў ўключаны ў дапаможнікі серыі «Учимся учиться» (2023).

**Звяртаем увагу**, што засваенне зместу адукацыі па вучэбным прадмеце «Выяўленчае мастацтва» ў I–IV класах устаноў агульнай сярэдняй адукацыі ажыццяўляецца **на змястоўна-ацэначнай аснове (без выстаўлення адзнак).**

На працягу навучальнага года настаўнік павінен весці сістэматычны ўлік вынікаў вучэбнай дзейнасці вучняў. Форму і від фіксацыі вынікаў засваення вучнямі ўменняў і навыкаў, прадугледжаных вучэбнай праграмай па вучэбным прадмеце «Выяўленчае мастацтва», настаўнік вызначае самастойна.

На аснове аналізу атрыманых даных настаўнік арганізуе дыферэнцыраваную і індывідуальную работу з вучнямі. У канцы навучальнага года настаўнік ажыццяўляе змястоўны аналіз вынікаў вучэбнай дзейнасці вучняў. Пры правядзенні прамежкавай атэстацыі, атэстацыі вучняў па выніках навучальнага года выкарыстоўваюцца запісы: «засвоіў(-ла), «не засвоіў(-ла)».

Нагадваем, што **творчыя практычныя работы выконваюцца вучнямі па ўласнай мастацкай задуме** пры карэктным суправаджэнні мастацка-творчай дзейнасці педагогам без прапаноў узораў для капіравання або нарыхтовак кампазіцый.

Творчыя практычныя работы, звязаныя з выявамі на плоскасці, выконваюцца вучнямі ў альбомах для малявання або на асобных аркушах фармату А 4. Дыдактычныя практыкаванні і заданні трэніровачнага характару могуць выконвацца на асобных аркушах паперы фармату А 5.

Неабходна ўлічваць, што на творчую практычную работу на вучэбных занятках вучням адводзіцца не менш за 25 хвілін вучэбнага часу ў I класе і 25–30 хвілін – у II–IV класах; на выкананне практыкаванняў і заданняў адводзіцца 5–7 хвілін.

Па вучэбным прадмеце «Выяўленчае мастацтва» **выкананне дамашніх заданняў не прадугледжваецца**. Па ўласным жаданні вучні могуць падбіраць фатаграфіі аб’ектаў прыроды або рэпрадукцыі мастацкіх твораў па тэме будучых заняткаў. Любога роду пазаўрочную выяўленчую дзейнасць па ініцыятыве вучняў рэкамендуецца заахвочваць.

Ва ўстановах агульнай сярэдняй адукацыі могуць праводзіцца факультатыўныя заняткі мастацкай накіраванасці. Для правядзення **факультатыўных заняткаў** выкарыстоўваюцца вучэбныя праграмы, зацверджаныя Міністэрствам адукацыі Рэспублікі Беларусь. Вучэбныя праграмы факультатыўных заняткаў размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html).

**4. Арганізацыя метадычнай работы**

У план работы метадычных фарміраванняў настаўнікаў выяўленчага мастацтва (школы маладога настаўніка, творчых і праблемных груп, школьнага, раённага (гарадскога) вучэбна-метадычнага аб’яднання настаўнікаў па вучэбным прадмеце «Выяўленчае мастацтва» і інш.) у 2025/2026 навучальным годзе прапануецца ўключыць актуальныя пытанні арганізацыі адукацыйнага працэсу і методыкі выкладання вучэбнага прадмета «Выяўленчае мастацтва».

Дзейнасць метадычных фарміраванняў варта планаваць на аснове аналізу вынікаў метадычнай работы за папярэдні навучальны год з улікам прадметна-метадычнага ўзроўню і кваліфікацыі настаўнікаў, іх прафесійных інтарэсаў і запытаў.

На жнівеньскіх прадметных секцыях настаўнікаў выяўленчага мастацтва рэкамендуецца абмеркаваць наступныя пытанні:

1. Нарматыўнае прававое забеспячэнне адукацыйнага працэсу па выяўленчым мастацтве ў 2025/2026 навучальным годзе:

навацыі Кодэкса Рэспублікі Беларусь аб адукацыі;

нарматыўныя прававыя акты, якія рэгулююць пытанні арганізацыі адукацыйнага працэсу па вучэбным прадмеце «Выяўленчае мастацтва»;

кампаненты вучэбна-метадычных комплексаў у адукацыйным працэсе па вучэбным прадмеце «Выяўленчае мастацтва».

2. Патрабаванні да арганізацыі адукацыйнага працэсу:

стварэнне здароўезберагальных і бяспечных умоў арганізацыі адукацыйнага працэсу на вучэбных занятках па вучэбным прадмеце «Выяўленчае мастацтва»;

рэалізацыя выхаваўчага патэнцыялу ўрока па вучэбным прадмеце «Выяўленчае мастацтва»;

рэалізацыя міжпрадметных сувязей.

3. Рэалізацыя задач Года добраўпарадкавання ва ўстанове адукацыі і на прылеглай тэрыторыі.

4. Аналіз работы метадычных фарміраванняў за 2024/2025 навучальны год; планаванне работы раённых вучэбна-метадычных аб’яднанняў, іншых метадычных фарміраванняў настаўнікаў выяўленчага мастацтва ў 2025/2026 навучальным годзе.

На пасяджэннях метадычных фарміраванняў настаўнікаў выяўленчага мастацтва на працягу навучальнага года рэкамендуецца разгледзець пытанні методыкі выкладання вучэбнага прадмета з улікам наяўнага эфектыўнага педагагічнага вопыту настаўнікаў рэгіёна:

праектаванне сучаснага ўрока выяўленчага мастацтва з выкарыстаннем розных відаў візуалізацыі вучэбнага матэрыялу;

рэалізацыя выхаваўчага і развіваючага патэнцыялу вучэбных заняткаў па выяўленчым мастацтве праз стварэнне ўмоў для засваення вучнямі духоўна-маральных каштоўнасцей, якія трансліруюцца мастацтвам; вывучэння твораў беларускай мастацкай культуры і засваення традыцый іх стварэння; фарміравання паважлівага стаўлення да беларускага мастацтва ў кантэксце сусветнага;

засваенне выяўленчага мастацтва на практыка-арыентаванай аснове з мэтай развіцця прадметных і метапрадметных кампетэнцый вучняў;

фарміраванне навыкаў самастойнай вучэбнай дзейнасці на ўроках па вучэбным прадмеце «Выяўленчае мастацтва»;

развіццё творчага мыслення вучняў праз стварэнне ўмоў для разумення відава-жанравай сістэмы выяўленчага мастацтва, аналізу вучнямі твораў мастацтва розных відаў і жанраў; стварэнне сітуацый пошуку вырашэння вучэбна-творчых задач з выкарыстаннем выразных магчымасцей разнастайных мастацкіх тэхнік; авалоданне прыёмамі стварэння творчага прадукту на плоскасці і ў аб’ёме ў адпаведнасці з аўтарскай ідэяй і вопытам мастацка-творчай дзейнасці;

выкарыстанне нетрадыцыйных тэхнік выяўленчага мастацтва з мэтай развіцця мастацка-творчых здольнасцей і творчай актыўнасці вучняў на ўроках выяўленчага мастацтва;

развіццё эмацыянальна-вобразнага мыслення вучняў праз ўзбагачэнне вопыту мастацкага ўспрымання твораў мастацтва і навакольнай рэчаіснасці, знаёмства з разнастайнымі мастацкімі практыкамі, самастойная творчасць;

актывізацыя пазнавальнай дзейнасці вучняў праз стварэнне асобасна арыентаванага асяроддзя на ўроках выяўленчага мастацтва;

развіццё эмацыянальна-каштоўнаснай сферы вучняў, пачуцця прыгожага, эстэтычнага густу;

прымяненне лічбавых тэхналогій для арганізацыі адукацыйнага працэсу, уключаючы тэхналогіі штучнага інтэлекту;

выкарыстанне эфектыўных адукацыйных стратэгій і дыферэнцыраванага навучання ў рабоце з адоранымі дзецьмі.

З мэтай забеспячэння ўмоў для развіцця прафесійнай кампетэнтнасці настаўнікаў у дзяржаўнай установе адукацыі «Акадэмія адукацыі» праводзяцца мерапрыемствы ў адпаведнасці з Рэспубліканскім каардынацыйным планам мерапрыемстваў дадатковай адукацыі педагагічных работнікаў *(*[*https://akademy.by*](https://akademy.by)*/* [*Галоўная / Актуальныя матэрыялы / Аб Акадэміі / Мерапрыемствы, якія праводзяцца ў перыяд паміж павышэннямі кваліфікацыі*](https://www.akademy.by/index.php/ru/aktual/37-anons-2?clckid=41dea54c)*)*.

Навукова-інфармацыйную і арганізацыйна-метадычную дапамогу настаўнікам, якія выкладаюць вучэбны прадмет «Выяўленчае мастацтва», аказвае часопіс «Мастацтва і школа» (дзяржаўнае прадпрыемства «Выдавецтва “Адукацыя і выхаванне”»). Часопіс публікуе матэрыялы па актуальных праблемах мастацкай культуры і мастацка-эстэтычнай адукацыі.